Volvo giver problemramt elbil ny start og billigere indstigning

Volvo EX30 er på rekordtid blevet en af Volvos vigtigste elbiler. Men succesen har haft en bagside. Softwareproblemer, kritik af den digitale brugeroplevelse og senest en omfattende tilbagekaldelse på grund af risiko for overophedning i batteriet har skabt ridser i lakken.

Nu forsøger Volvo at genstarte den kompakte elbil med en større opdatering, ny billigere indstigningsmodel og forbedringer, der også sendes ud til eksisterende ejere.

Ny – og billigere – indstigningsmodel

Den største nyhed er en helt ny basismodel med 110 kW (150 hk) og et batteri på 51 kWh. Den officielle rækkevidde lyder på op til 339 kilometer. For dem, der vil køre længere, kan EX30 fortsat fås med et 69 kWh-batteri og op til 476 kilometers rækkevidde. De mere kraftfulde versioner forbliver også i programmet.

Volvo forsøger dermed at gøre EX30 mere tilgængelig – både prismæssigt og i forhold til målgruppen – på et tidspunkt, hvor konkurrencen i klassen for kompakte elbiler er blevet markant hårdere. Det er også værd at bemærke, at EX30 Cross Country nu udvides med flere udstyrsniveauer og et mere effektivt single motor-alternativ.

Software i fokus efter kritik

Opdateringen kommer ikke i et vakuum. EX30 har tidligere været ramt af softwareudfordringer, hvor brugere har oplevet fejl i infotainmentsystemet og ustabil funktionalitet. Volvo lancerer derfor et opdateret digitalt brugerinterface, som skal gøre de vigtigste funktioner lettere at tilgå under kørsel. Systemet får blandt andet en mere fleksibel genvejslinje, der kan tilpasses førerens behov.

Flere af forbedringerne rulles desuden ud trådløst til eksisterende ejere. Det er en vigtig detalje i en tid, hvor mange EX30-kunder allerede har været igennem softwareopdateringer og i nogle tilfælde værkstedsbesøg.

Fra brandfare til powerbank

Efter tilbagekaldelsen af tusindvis af biler på grund af risiko for overophedning i batteripakken er batterisikkerhed blevet et ømt punkt for modellen.

Nu introducerer Volvo også Vehicle-to-Load (V2L) i EX30. Det betyder, at bilen kan bruges som en mobil strømkilde – eksempelvis til at oplade en elcykel, drive værktøj eller levere strøm på campingturen.

Funktionen aktiveres via softwareopdatering og kommer i første omgang på udvalgte markeder. Det er en smart feature. Men den ændrer ikke ved, at Volvo først og fremmest skal bevise, at fundamentet – software og batteristyring – nu er helt på plads.

Nyt interiør – men det er tilliden, der tæller

Kabinen får også nye designmuligheder. “Harvest” byder på lyse, skandinavisk inspirerede materialer, mens “Black” går den mere klassiske og mørke vej med sort Nordico-betræk. Ifølge Volvo handler opdateringen om at løfte oplevelsen.

– Vi laver store forbedringer på vores mindste elbil. Ved at forbedre brugeroplevelsen, introducere nye interiørvalg og tilføje smart teknologi som muligheden for at bruge bilen som powerbank, gør vi hverdagen enklere og mere fornøjelig, siger Alexander Petrofski, Product Line Owner 30/40 hos Volvo Cars.

Men for mange potentielle købere er det ikke farvevalg eller designlinjer, der er afgørende. Det er stabil drift, pålidelig software og sikker batteriteknologi.

Volvo kalder selv EX30 for en nøglemodel i deres elektriske vækststrategi. Det er ikke svært at forstå hvorfor. Den kompakte SUV skal tiltrække nye kunder og konkurrere direkte med en bølge af billigere elbiler fra både Europa og Kina.

Med den nye basismodel, opdateret software og ekstra funktioner forsøger Volvo at give EX30 en frisk start.

Se også: Sammenligning mellem Volvo EX30 og alternativet Kia EV3

Volvo giver problemramt elbil ny start og billigere indstigning