Her er prisen på Volvo EX30 Cross Country

Volvo Cars har officielt præsenteret den nye Volvo EX30 Cross Country, og nu kender vi også prisen: Den eventyrlystne elbil fås fra 367.100 kroner. Med denne variant bygger Volvo videre på sit Cross Country-koncept der blev introduceret i 1997 og bringer det ind i en ny æra af fuldelektriske biler.

Volvo EX30 Cross Country er udviklet til dem, der elsker friluftslivet og vil have en elbil, der kan klare mere end blot byens asfalt. Modellen adskiller sig fra standard-EX30 ved at have en højere frihøjde, kraftigere dækplader og mulighed for at vælge robuste 18-tommer terrændæk. Firehjulstræk skal desuden sikre, at bilen kan tackle både mudrede skovveje og sneklædte bjergstier.

EX30 Cross Country har et særligt design med en mørk front og bagklap, mens skærmforøgere i plast understreger det robuste look. Som en unik detalje prydes fronten af et topografisk kort over Kebnekaise-bjergene.

Fræk detalje; et topografisk kort over Kebnekaise-bjergene pryder fronten (foto: Volvo Cars).

Ekstraudstyr til vildmarken

For at understøtte bilens eventyrlige karakter introducerer Volvo også en række tilbehørsprodukter under navnet “Cross Country Experience”. Blandt mulighederne er en tagbagagebærer, en tagkurv samt ekstraudstyr som stænklapper og terrændæk. Senere vil flere produkter og pakker støde til, loves det.

– Vi ved, at flere og flere mennesker søger måder at komme tættere på naturen på,” siger Jim Rowan, CEO for Volvo Cars.

– Derfor vil vi med vores nye Cross Country Experience skabe et helt økosystem omkring disse modeller og støtte vores kunder, når de kaster sig ud i eventyret.

Volvo EX30 Cross Country I sit naturlige habitat (foto: Volvo Cars).

Volvo EX30 Cross Country har en elektrisk rækkevidde på op til 427 WLTP-kilometer og kan oplades fra 10-80 procent på 26 minutter.

Den nye Volvo EX30 Cross Country kan bestilles allerede nu, og de første eksemplarer forventes at blive leveret i løbet af foråret.

Her er prisen på Volvo EX30 Cross Country