Volvo advarer mod at oplade batteriet mere end 70 procent

Volvo advarer nu ejere af sin populære elbil Volvo EX30 mod at oplade batteriet over 70 procent. Årsagen er en potentiel risiko for overophedning i bestemte batterier – i værste fald med brandfare til følge. Heldigvis har danske ejere ingen grund til bekymring.

Den kompakte EX30 har siden lanceringen i 2024 været et hit, især i Norden, hvor bilen hurtigt er blevet en af Volvos bedst sælgende elbiler. Men nu viser det sig, at batterier fra underleverandøren Sunwoda i nogle udgaver kan have kvalitetsproblemer.

Ifølge internationale medier har Volvo identificeret en risiko for, at visse batteripakker kan blive for varme under opladning. På baggrund af enkelte hændelser har bilproducenten derfor valgt en forsigtighedslinje: Berørte ejere bliver direkte kontaktet og bedt om midlertidigt ikke at oplade bilen til mere end 70 procent, indtil en teknisk løsning er klar.

Begrænsningen gælder udvalgte versioner af EX30 med det største batteri, som sælges på visse markeder uden for Danmark. I Storbritannien alene skal op mod 10.000 ejere have modtaget beskeden.

For danske EX30-ejere er meldingen mere beroligende. Ifølge Volvo Danmark er ingen biler på det danske marked omfattet af advarslen.

Juridisk opgør i kulissen

Sagen har samtidig fået et juridisk efterspil. Volvos moderselskab Geely har anlagt sag mod Sunwoda med krav om erstatning for milliarder af kroner, fordi batterierne ifølge anklagen ikke lever op til de aftalte kvalitetskrav. Volvo understreger dog, at der er tale om et begrænset antal tilfælde – og at der arbejdes intensivt på en permanent løsning.

Volvo oplyser samtidig, at en egentlig tilbagekaldelse og teknisk opdatering er på vej på de markeder, hvor problemet er konstateret. Indtil da fastholder producenten opladningsgrænsen som en ren sikkerhedsforanstaltning.

Nyheden kommer netop som Volvo Cars har valgt at sænke priserne på EX30 markant. På netop udgaverne med det største batteri, kan man nu spare op til 32.000 kroner.

Volvo advarer mod at oplade batteriet mere end 70 procent